作者:柳宗元
標題:種朮
內容:守閒事服餌，採朮東山阿。東山幽且阻，疲苶煩經過。戒徒劚靈根，封植閟天和。違爾澗底石，徹我庭中莎。土膏滋玄液，松露墜繁柯。南東自成畝，繚繞紛相羅。晨步佳色媚，夜眠幽氣多。離憂苟可怡，孰能知其他。爨竹茹芳葉，寧慮瘵與瘥。留連樹蕙辭，婉娩采薇歌。悟拙甘自足，激清愧同波。單豹且理內，高門複如何。